Η προκαλσιτονίνη και η ιντερλευκίνη-6 ως δείκτες φλεγμονώδους εξεργασίας στο οξύ έμφραγμα μυοκαρδίου και στο οξύ πνευμονικό οίδημα
Authors: Καυκάς Νικόλαος 
Published: January 2014

Η προκαλσιτονίνη εκκρίνεται σε σοβαρές λοιμώξεις, στη σήψη και σε καταστάσεις ανεξάρτητες λοιμώξεων όπως μεγάλες εγχειρήσεις, πολλαπλά τραύματα, καρδιογενή καταπληξία, εγκαύματα, καρδιοαναπνευστική αναζωογόνηση και μετά καρδιοχειρουργική επέμβαση. Σκοπός της προοπτικής αυτής μελέτης ήταν να καθοριστούν τα επίπεδα στο αίμα και η κινητική της προκαλσιτονίνης σε ασθενείς με οξύ έμφραγμα μυοκαρδίου (ΟΕΜ) και σε ασθενείς με οξύ πνευμονικό οίδημα (ΟΠΟ) καρδιακής αιτιολογίας, μη οφειλόμενο σε οξύ στεφανιαίο επεισόδιο. Ακόμη θα διερευνείτο η πιθανή συσχέτιση των επιπέδων της προκαλσιτονίνης με τις αντίστοιχες τιμές της ιντερλευκίνης-6 (IL-6) και της C-αντιδρώσας πρωτείνης (CRP), παράγοντες που έχουν διερευνηθεί και καταδεικνύουν την παρουσία φλεγμονώδους αντίδρασης στα οξέα στεφανιαία σύνδρομα. Η μελέτη συμπεριέλαβε εκατό (100) ασθενείς με τη διάγνωση του οξέος εμφράγματος του μυοκαρδίου κατά την εισαγωγή και τριάντα (30) ασθενείς με τη διάγνωση του οξέος πνευμονικού οιδήματος μη οφειλομένου σε οξύ στεφανιαίο σύνδρομο. Η μέση ηλικία των ασθενών, για την ομάδα με οξύ έμφραγμα μυοκαρδίου, ήταν 63,2±14,8 έτη (78 άνδρες και 22 γυναίκες) και για την ομάδα με οξύ πνευμονικό οίδημα 68,4±10,8 έτη ( 18 άνδρες και 12 γυναίκες ) Στους ασθενείς της ομάδας του ΟΕΜ ελήφθησαν δείγματα αίματος κατά την εισαγωγή στα εξωτερικά ιατρεία και 3,6,12,24,48,72 ώρες αργότερα καθώς και την έβδομη ημέρα. Σε κάθε δείγμα έγινε προσδιορισμός της προκαλσιτονίνης, της ιντερλευκίνης-6, του ισοενζύμου CK-MB, της τροπονίνης Ι και της CRP. Στους ασθενείς της ομάδας του ΟΠΟ ελήφθησαν δείγματα αίματος για τον προσδιορισμό της προκαλσιτονίνης, της IL-6, του ισοενζύμου CK-MB, της τροπονίνης Ι και της CRP κατά την εισαγωγή στο νοσοκομείο, αμέσως μετά την κλινική βελτίωση και τρία εικοσιτετράωρα αργότερα. Η προκαλσιτονίνη αυξήθηκε σε όλους τους ασθενείς με ΟΕΜ. Ανιχνεύθηκε στο αίμα των ασθενών 2-3 ώρες από την έναρξη των συμπτωμάτων. Η ενδιάμεση τιμή της προκαλσιτονίνης στα δείγματα που ελήφθησαν κατά την εισαγωγή ήταν 1,41 ng/ml (με 95% όρια εμπιστοσύνης: 0,85 έως 1,84). Οι τιμές της προκαλσιτονίνης παρουσίασαν οροπέδιο στις 12-24 ώρες. Η ενδιάμεση τιμή της στα δείγματα που ελήφθησαν στις 24 ώρες ήταν 3,72 ng/ml (με 95% όρια εμπιστοσύνης: 2,78 έως 4,64). Τα επίπεδα της προκαλσιτονίνης μειώθηκαν σε τιμές <0,5 ng/ml μέχρι την 7η ημέρα.. Η προκαλσιτονίνη ανιχνεύθηκε στο αίμα νωρίτερα από το ισοένζυμο CK-MB σε 93 από τους 100 ασθενείς. Η κινητική της ήταν παρόμοια με αυτή του ισοενζύμου CK-MB και της τροπονίνης I. Οι υψηλότερες τιμές της προκαλσιτονίνης είχαν θετική συσχέτιση με τις μέγιστες τιμές της ιντερλευκίνης-6 (r=0,59, p=0.000) και της C- αντιδρώσας πρωτείνης (r=0,61, p=0,001). Οι μέγιστες τιμές της ιντερλευκίνης-6 είχαν θετική συσχέτιση με τις μέγιστες τιμές της CRP (r=0,38, p=0,042). Στους ασθενείς με ΟΠΟ, που δεν οφειλόταν σε οξύ στεφανιαίο σύνδρομο, ουσιαστικά δεν παρατηρήθηκε αύξηση της τιμής της προκαλσιτονίνης.. Συμπερασματικά, στη μελέτη αυτή, για πρώτη φορά καταδεικνύεται ο ρόλος της προκαλσιτονίνης στο ΟΕΜ. Με βάση τα δεδομένα μας πρόκειται πιθανώς για ένα δείκτη με ιδιαίτερα υψηλή ευαισθησία και πιθανώς χαμηλή ειδικότητα, που έχει επίσης τη δυνατότητα πρόβλεψης της κλινικής βαρύτητας του οξέος εμφράγματος του μυοκαρδίου.